32010R0196
L 060/5
SLUŽBENI LIST EUROPSKE UNIJE
09.03.2010.
UREDBA KOMISIJE (EU) br. 196/2010
od 9. ožujka 2010.
o izmjeni Priloga I. Uredbi (EZ) br. 689/2008 Europskog parlamenta i Vijeća o izvozu i uvozu opasnih kemikalija
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 689/2008 Europskog parlamenta i Vijeća od 17. lipnja 2008. o izvozu i uvozu opasnih kemikalija (1), a posebno njezin članak 22. stavak 4.,
budući da:
(1)
Uredbom (EZ) br. 689/2008 provodi se Roterdamska konvencija o postupku prethodnog informiranog pristanka (postupak PIC) za određene opasne kemikalije i pesticide u međunarodnoj trgovini, dalje u tekstu „Roterdamska konvencija”, koja je potpisana 11. rujna 1998. i odobrena u ime Zajednice Odlukom Vijeća 2003/106/EZ (2).
(2)
Prilog I. Uredbi (EZ) br. 689/2008 trebalo bi izmijeniti kako bi se za određene kemikalije uzele u obzir regulatorne mjere poduzete u skladu s Direktivom Vijeća 91/414/EEZ od 15. srpnja 1991. o stavljanju na tržište proizvoda za zaštitu bilja (3), Direktivom 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (4) i Uredbom (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (5).
(3)
Odlučeno je da se tvari butralin, dinikonazol-M, flurprimidol, nikotin i propaklor ne uvrste kao aktivne tvari u Prilog I. Direktivi 91/414/EEZ, što znači da je te aktivne tvari zabranjeno upotrebljavati u pesticidima pa bi ih stoga trebalo dodati na popise kemikalija u dijelovima 1. i 2. Priloga I. Uredbi (EZ) br. 689/2008.
(4)
Odlučeno je da se tvari antrakinon i dikofol ne uvrste kao aktivne tvari u Prilog I. Direktivi 91/414/EEZ niti u Prilog I., I.A ili I.B Direktivi 98/8/EZ, što znači da je te aktivne tvari zabranjeno upotrebljavati u pesticidima te bi ih stoga trebalo dodati na popise kemikalija u dijelovima 1. i 2. Priloga I. Uredbi (EZ) br. 689/2008.
(5)
Odlučeno je da se tvari 2-naftiloksi octena kiselina, propanil i triciklazol ne uvrste kao aktivne tvari u Prilog I. Direktivi 91/414/EEZ, što znači da je uporaba tih aktivnih tvari u pesticidima zabranjena pa bi ih stoga trebalo dodati na popis kemikalija u dijelovima 1. i 2. Priloga I. Uredbi (EZ) br. 689/2008. Budući da su podneseni novi zahtjevi za koje će biti potrebno donijeti nove odluke o uvrštavanju u Prilog I. Direktivi 91/414/EEZ, uvrštenje na popis kemikalija u dijelu 2. Priloga I. Uredbi (EZ) br. 689/2008 trebalo bi uslijediti tek kad se donesu nove odluke o statusu tih kemikalija.
(6)
Na svojem četvrtom sastanku u listopadu 2008. Konferencija stranaka Roterdamske konvencije odlučila je spojeve tributiltina uvrstiti u Prilog III. toj Konvenciji, što znači da su spojevi tributiltina postali podložni postupku PIC prema toj Konvenciji pa bi ih stoga trebalo pojedinačno uvrstiti u popis kemikalija u dijelu 1. te dodati popisu kemikalija u dijelu 3. Priloga I. Uredbi (EZ) br. 689/2008.
(7)
Za pojedinačno uvrštavanje spojeva tributiltina u dijelove 1. i 3. Priloga I. Uredbi (EZ) br. 689/2008 potrebno je postojeće unose triorganokositrovih spojeva u dijelovima 1. i 2. Priloga I. Uredbi (EZ) br. 689/2008 izmijeniti kako bi se pokazalo da ti unosi više ne obuhvaćaju spojeve tributiltina.
(8)
Odlukom Komisije 2004/248/EZ (6) odlučeno je da se aktivna tvar atrazin ne uvrsti u Prilog I. Direktivi 91/414/EEZ, što znači da je uporaba te tvari u pesticidima zabranjena, i da se dozvole za sredstva za zaštitu bilja koji sadrže tu aktivnu tvar povuku najkasnije 30. lipnja 2007. Budući da je taj krajnji rok istekao, postojeće unose na popisu kemikalija u dijelovima 1. i 2. Priloga I. Uredbi (EZ) br. 689/2008 trebalo bi izmijeniti kako bi odražavali zabranu uporabe atrazina.
(9)
Odlukom Komisije 2004/141/EZ (7) i Odlukom Komisije 2004/247/EZ (8) odlučeno je da se aktivne tvari amitraz i simazin ne uvrste u Prilog I. Direktivi 91/414/EEZ, što znači da je uporaba tih tvari u sredstvima za zaštitu bilja zabranjena, kao i da se dozvole za sredstva za zaštitu bilja koji sadrže tu aktivnu tvar povuku najkasnije 30. lipnja 2007. Budući da je taj krajnji rok istekao i budući da je odlučeno da se tvari amitraz i simazin ne uvrste kao aktivne tvari u Prilog I., I.A ili I.B Direktivi 98/8/EZ, upotreba tih aktivnih tvari u pesticidima zabranjena je te bi stoga postojeće unose na popisima kemikalija u dijelovima 1. i 2. Priloga I. Uredbi (EZ) br. 689/2008 trebalo izmijeniti kako bi odražavali zabranu uporabe tih tvari.
(10)
Prilog I. Uredbi (EZ) br. 689/2008 stoga bi trebalo na odgovarajući način izmijeniti.
(11)
Kako bi se državama članicama i industriji ostavilo dovoljno vremena da poduzmu potrebne mjere, primjenu ove Uredbe trebalo bi odgoditi.
(12)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog I. Uredbi (EZ) br. 689/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. svibnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. ožujka 2010.